Հրդեհը տարածում էր ստացել դեպի տուրբինային արտադրամաս, ծխապատված էին նաև կենտրոնական և գլխավոր ղեկավարման վահանակները (БЩУ, ЦЩУ)։ Անելանելի և ծանր իրավիճակ էր ստեղծվել կայանի օպերատիվ-հերթապահ անձնակազմի համար, բոլորը գործում և աշխատում էին խիստ ծխապատված գոտում։ Չնայած ստեղծված բարդ իրավիճակին` կայանի օպերատիվ-հերթապահ անձնակազմը (դեպքի վայր էին ժամանել նաև հերթափոխից ազատ անձնակազմը) կայանի հերթափոխի պետերի գլխավորությամբ, ցուցաբերելով անձնազոհություն, խիզախություն, հայրենասիրության և պատասխանատվության մեծ զգացում, չլքեց աշխատանքային-հերթափոխության տեղերը, ոչ մեկը, առանց բացառության։ Մեկը մյուսին փոխարինելով` դուրս էին գալիս միջանցք, մարդատար վերելակի մոտ, պատուհանից գլուխը դուրս հանելով մաքուր օդ շնչում և կրկին վերադառնում։